Imtella' April 16, 2021 - Aġġornata 16 Ta' April, 2021 8:38pm Il-Gvern ħabbar il-bord il-ġdid tal-Awtorità għall-Bini u l-Kostruzzjoni (BCA) li se jkollu lill-Inġinier Karl Azzopardi bħala Kap Eżekuttiv u lill-Perit Maria Schembri Grima bħala Ċerpersin. Waqt li Roberta Cutajar se tkun is-Segretarju tal-bord, il-bqija tal-membri huma Dr Ian Borg, l-Inġinier Abigail Cutajar, il-Perit Robert Ellul Sciberras, il-Perit David Xuereb, Denise Micallef Xuereb, il-Perit Eve Degiorgio, Charles Ellul, Desiree Attard, Charmaine Mangion u Dr David Bonello li huwa r-rappreżentant tal-Oppożizzjoni. Il-bord il-ġdid tħabbar mill-Ministru għall-Ambjent, it-Tibdil fil-Klima u l-Ippjanar Aaron Farrugia u mis-Segretarju Parlamentari għall-Kostruzzjoni Chris Agius. Il-Ministru Farrugia qal li dan il-pass kuraġġuż juri l-impenn tal-Gvern biex tkompli ssir riforma sħiħa fis-settur tal-kostruzzjoni. "Il-Gvern qed ikompli jaħdem lejn industrija tal-kostruzzjoni sostenibbli fil-gżejjer Maltin. Din ir-riforma se timmodernizza, tħares u ssaħħaħ l-industrija waqt li ttejjeb il-kwalità tal-ħajja u tipprovdi serħan il-moħħ lill-familji kollha f'Malta u Għawdex". Huwa iddeskriva l-bord bħala wieħed magħmul mill-aqwa ħiliet u li jirrappreżenta bosta 'stakeholders' u membri tas-soċjetà waqt li nnota li ħafna mill-membri huma nisa. Min-naħa tiegħu, is-Segretarju Parlamentari Agius qal li din timmarka ġurnata importanti għas-settur tal-bini u l-kostruzzjoni u semma kif il-bord se jkun qed jeżerċita l-funzjonijiet li ġie fdat bihom biex ikun jista' jeżegwixxi l-poteri u d-dmirijiet tiegħu kif suppost. Huwa sostna li l-bord huwa magħmul minn persuni b'kapaċitajiet differenti u li permezz tal-esperjenzi tagħhom se jkunu pedini importanti fis-suċċess tal-awtorità waqt li rringrazzja lill-membri tal-bord preċedenti.